Jens Peter Vernersen (S), 2005-05-20:
Indenrigs- og sundhedsministeren startede sit svar med at bemærke, at der skulle være surhed her i Folketingssalen.
Jeg synes, at den, der har haft det mest sure indlæg, måske er ministeren selv i sit svar her.
Jeg synes, det er tankevækkende, at ministeren så siger, at det også er Arbejderbevægelsens Erhvervsråd, der ikke kan finde ud af tingene.
Sagen er jo, at det her spørgsmål har været forelagt finansministeren, der i et svar den 18. marts giver disse oplysninger om, hvordan det ser ud med personalet i hele Danmark, kommune for kommune.
Og det er ud fra disse tal, at jeg har anfægtet de oplysninger, som ligger i den regionalpolitiske redegørelse, og det er ud fra disse tal, at jeg siger, at man i en række af udkantskommunerne har haft det største fald i antallet af statslige arbejdspladser.
Der er jo ikke mulighed for at gentage det inden for et minut, men jeg nævner en række kommuner, hvor man regionalt har tabt tusind statslige arbejdspladser.
Der er et større tab end det, som ministeren tilkendegiver i sin redegørelse, nemlig at det er stort set lige over hele landet.
Det er en urimelig påstand, det er en underlødig påstand.
Jeg har forklaret baggrunden for, hvorfor vi i den regionalpolitiske redegørelse bruger tallene fra Danmarks Statistik, og har jo altså bl.a. påpeget, at jeg da tror, det har været utilsigtet, at Arbejderbevægelsens Erhvervsråd midt i valgkampen – det har formentlig været utilsigtet og et tilfældigt sammenfald, at det det lige var på det tidspunkt – gik i byen med nogle påstande, som viste sig at være absurde og forkerte, fordi de byggede på forkerte tal.
Det skal man da tage ved lære af.
Det er det, vi har taget ved lære af, og det er sådan set baggrunden for, at vi bruger de tal, som er stabile og kontinuerlige, og som er lavet med henblik på at kunne afdække den regionalpolitiske effekt, nemlig tallene fra Danmarks Statistik.
Det er forklaringen på det, og profilen er, som jeg har redegjort for.
I øvrigt er det sådan, at selv om man så nu trækker Personalestyrelsens tal frem, er profilen jo den samme, nemlig at hovedstadsområdet er slanket for statslige arbejdspladser i et omfang, der signifikant overgår den generelle slankning, når vi ser på statslige arbejdspladser.
Jeg vil godt sige, at finansministeren i det svar, der ligger fra finansministeren om det her spørgsmål, skriver: Der ses ikke at være sæsonbestemte variationer i statens personaleforbrug, og derfor kan oplysninger for et enkelt kvartal anvendes.
Det vil altså sige, at finansministeren sender over her til Finansudvalget og Folketinget
, at disse her tal er de korrekte, og de afviger altså fra de oplysninger, der ligger.
Når man så siger, at København har et større fald, så er det jo heller ikke det, jeg har talt om.
Jeg har sagt, at Ærø har et fald på 58 pct., Skagen på 49 pct., Tønder på 47 pct., Rudkøbing på 36 pct., Lemvig på 18 pct., Randers på 17 pct.
Det er sådan set bare det enkle budskab, og det har jeg nu gentaget nogle gange.
Jeg tror også, at ministeren er fuldstændig klar over, at det ikke er en særlig rar situation, vi står i med det her.
Det er i øvrigt sjovt, når man så tager nogle af eksemplerne frem, f.eks. Tønder.
Jamen det er da rigtigt, at der har været et fald af arbejdspladser i Tønder.
Det skyldes bl.a. det tidligere forsvarsforlig orkestreret af den tidligere regering.
Vi synes også selv, at Tønder er kommet i bekneb for arbejdspladser.
Det er jo sådan set derfor, at vi nu har besluttet at lave en massiv tilførsel af statslige arbejdspladser til Tønder i form af et skattecenter.
Jeg forstår, at det er et af kravene fra Socialdemokratiet, at der skal flyttes 140 nye statslige arbejdspladser væk fra Tønder igen.
Jo, jo.
Jeg beder bare om, at der er lidt sammenhæng i det.
Det er det, vi forsøger at forvalte, og jeg medgiver, at der i Tønder er et problem.
Det forsøger vi at reparere på; andre forsøger at trævle det op igen.